钦定古今图书集成/明伦汇编/官常典/第692卷 > 曾秉正
## 钦定古今图书集成/明伦汇编/官常典/第692卷 > 曾秉正

按《明外史》本传：“秉正，南昌人。洪武初，荐授海州学正。
九年，以天变诏群臣言事，秉正上疏数千言，大略曰：
‘古之圣君，不以天无灾异为可喜，惟以祗惧天谴为
心。陛下圣文神武，统一天下，天之付与可谓盛矣。兵
动二十馀年，始得休息，天之有心于太平亦已久矣，
民之思治亦切矣。创业与守成之政大抵不同。开创
之初，则行富国强兵之术，用趋事赴功之人。大统既
立，邦势已固，则普天之下，水土所生，人力所成，皆邦
家仓库之积；乳哺之童，垂白之叟，皆邦家休养之人，
不患不富庶，惟保成业于永久为难耳。于此之时，当
尽革向之所为，何者足应天心，何者足慰民望，感应
之理，其效甚速’。”又言：“天既有警，则变不虚生。”极论《大
易》、“阴阳”、《春秋》“中外”之旨，帝嘉之，召为思文监丞。未几，
改刑部主事。十年擢陕西参政。未行，会初置通政使，
即以秉正为通政使。在位数言事，帝颇优容之。未几，
忤旨罢免。贫不能归，鬻其四岁女。帝闻大怒，置腐刑，
不知所终。